P. Dubravay, poslanec: (2009-02-04):
Hydrologická, klimatologická a meteorologická služba sú celospoločensky potrebné, prospešné a žiadané a poskytujú výsledky svojej činnosti všetkým rezortom, orgánom štátnej správy, úradom, súdom a obyvateľstvu. Poslanie hydrologickej a meteorologickej služby a výkon ďalších hydrologických a meteorologických činností vyplývajú aj z Ústavy Slovenskej republiky, hlavne z článkov 44, 45. Dnes je nám známych jedenásť medzinárodných záväzkov štátu, ktoré vykonáva hydrologická a meteorologická služba na Slovenskom hydrometeorologickom ústave, avšak ich výkon nie je vyjadrený v žiadnych zákonoch alebo iných právnych normách. Zodpovednosť ale za výkon činností pre napĺňanie predmetného poslania a zodpovednosť za výkon činností obsiahnutých v spomínaných medzinárodných záväzkoch prináleží štátu, teda v našom prípade Slovenskému hydrometeorologickému ústavu. Preto je potrebná taká právna úprava, ktorá zabezpečí výkon hydrologickej a meteorologickej služby vo verejnom záujme. Dovoľte, aby som vás upozornil na niektoré najpodstatnejšie a najdôležitejšie kapitoly daného zákona. Prvá kapitola dôležitá je hydrologická služba a meteorologická služba vykonávaná vo verejnom záujme na území Slovenskej republiky. Bezchybný výkon obidvoch služieb je pre fungovanie spoločnosti mimoriadne dôležitý. Aj keď mnohí spájajú tieto služby len s predpoveďami počasia a v malej miere aj s hydrologickými predpoveďami, ich obsah je oveľa širší, možno povedať, že to ostatné tvorí zhruba 80 % výkonu uvedených služieb. Výkon hydrologickej a meteorologickej služby nie je vôbec alebo je len fragmentovo obsiahnutý aj v iných zákonoch, avšak až predkladaný zákon ich definuje v celistvosti. Ďalej je to štátna hydrologická sieť a štátna meteorologická sieť. Z hľadiska odborného aj celospoločenského a kultúrneho je potrebná ochrana sietí, ktoré poskytujú štandardné údaje. Podobne je nevyhnutná aj dôsledná ochrana údajov z týchto sietí. Práve tieto skutočnosti by v plnej miere mal predkladaný zákon zabezpečiť. Historické údaje majú aj svoju konkrétnu finančnú hodnotu vyjadrenú zložením monitorovacích staníc a objektov, ich prístrojovým vybavením a ich prevádzkou a údržbou. Treba pripomenúť, že niektoré stanice hydrologickej a meteorologickej siete majú dnes dlhšie ako storočné rady pozorovaní. Preto je veľmi dôležité a namieste priznať im potrebnú ochranu a štatút štátnej siete, ako sa to uvádza v predloženom zákone. Ďalšou dôležitou kapitolou tohto zákona sú práva a povinnosti hydrologickej služby a meteorologickej služby. Nie menej je významná hydrologická služba a meteorologická služba počas mimoriadnych situácií. Teda mohli by sme to jednoducho vyjadriť, že ide o činnosti, za ktoré výsostne zodpovedá štát, Slovenský hydrometeorologický ústav, a nie teda tí, ktorí vystupujú v rôznych staniciach televízií a rozhlasu, ako by som to povedal, jednoducho rosničky, kde môžu vyprávať o tom, aké bude počasie, aká bude teplota a tak ďalej a tak ďalej, ale zo zákona za to, čo som povedal, teda práva a povinnosti hydrologickej a meteorologickej služby, a situácia počas mimoriadnych situácií, za to zodpovedná štát. Vážené panie poslankyne, poslanci, z uvedených dôvodov je potrebné pristupovať k danému zákonu veľmi zodpovedne, tak aby bol včas a kvalitne uvedený do praxe. Ďakujem.